
„Running Vitos“ 5 dienų Azijos skonių iššūkis: visi patiekalai – greičiau nei per 20 minučių 
Iš pirmo žvilgsnio Azijos virtuvė gali pasirodyti kupina egzotikos, neįprastų ingredientų, ilgai ruošiamų padažų ir specifinių gaminimo būdų. Tačiau joje gausu ir patiekalų, kuriuos galima paruošti vos per keliolika ar net kelias minutes. Savo patirtimi, idėjomis ir patarimais dalijasi lietuviško prekybos tinklo „Maxima“ kulinarinių idėjų partnerė Vita Marija Murėnaitė. 
Teminio Azijos mėnesio metu lietuviško prekybos tinklo asortimente gausu pačių įvairiausių produktų, užkandžių ir valgyti jau paruoštų patiekalų, išsiskiriančių būtent šio regiono virtuvių skoniais ar ingredientais. Populiaraus tinklaraščio „Running Vita“ autorę Vitą Mariją Murėnaitę praėjusį kartą įkvėpė penkių dienų iššūkiui, kurį išbandyti kviečia ir šįkart.
„Nusprendžiau kasdien, penkias dienas iš eilės, gaminti vis kitą Azijos regiono patiekalą. Per jas valgiau visiškai skirtingai, išbandžiau naujus skonius ir kiekvieną kartą virtuvėje sugaišau mažiau nei 20 minučių“, – prisimena V. M. Murėnaitė. 
Meilė Azijos virtuvei vis didėja, o pasirinkimų, ką gaminti – apstu
„Maximos“ duomenys rodo, kad įkvėpimą išbandyti ką nors naujo patiria vis daugiau gyventojų, o susidomėjimas Azijos šalių skoniais jau seniai neapsiriboja vien sušiais. 
Pirkėjai noriai renkasi ir greitai paruošiamus makaronus, ir ryžių užkandžius, ieško neįprastų padažų, prieskonių bei ingredientų, su kuriais galėtų eksperimentuoti namuose. Azijos virtuvė apima daugybę šalių ir dar daugiau skirtingų skonių, todėl teminio mėnesio asortimente ji reprezentuojama kuo įvairiau. 
Norintiems pradėti nuo paprasto ir maistingo su Azijos virtuve siejamo užkandžio, V. M. Murėnaitė siūlo edamame – neprinokusias sojų pupeles. Pasak prekybos tinklo kulinarinių idėjų partnerės, šaldytas jų ankštis pakanka porai minučių įmesti į verdantį vandenį, nukošti ir apibarstyti druskos kristalais. Mėgstantys aštriau, jas gali pagardinti aitriųjų paprikų aliejumi. 
Dar vienas greitas pasirinkimas – suktinukai, angl. spring rolls ar giodza koldūnai. Pastaruosius galima virti garuose, kepti keptuvėje arba aliejuje, o patiekti – su citrusų gaivumu pasižyminčiu ponzu padažu ir aitriųjų paprikų aliejumi. 
Jei laiko gaminti maistą visiškai nėra, iš teminio asortimento galima rinktis ir jau valgyti paruoštus sušius ar ryžių užkandžius su lašiša ir saldžiai sūriu terijakio padažu. Norintiems tik lengvai užkąsti, tiks traškūs džiovinti jūrų dumbliai, kurių galima rasti pagardintų vasabiais ar sūriu. 
Į teminį Azijos virtuvės asortimentą V. M. Murėnaitė siūlo pažvelgti kūrybiškai. Pavyzdžiui, baigus virti greitai paruošiamus makaronus, galima įdėti kimčių ar svogūnų laiškų. Papildomų baltymų patiekalui suteiks ir vištienos gabaliukai, šaldytos krevetės ar tiesiai į verdančią sriubą įmuštas kiaušinis, o sodrumo – virimo pabaigoje įmaišytas šaukštas sviesto. 
Azijos skonių įkvėptą vakarienę V. M. Murėnaitė siūlo užbaigti vos per kelias minutes pagaminamu egzotišku desertu. „Į sudrėkintą ryžių popieriaus lapą suvyniokite bananą, gabaliukais pjaustytą mangą, ananasą ar bet kokį kitą savo mėgstamą vaisių. Suformuotą suktinuką trumpai apkepkite keptuvėje su sviestu ir patiekite su kondensuotu pienu, žaliųjų citrinų sultimis ir žiupsneliu druskos – netikėta, kontrastinga ir labai skanu“, – tikina ji. 
Egzotiškų desertų, siejamų su Azijos virtuve, kurių nebūtina gaminti yra gausybė. Pavyzdžiui, tai gali būti ir minkšti ryžių tešlos pyragėliai, močiai su įvairiais įdarais, jazminais ar japoniškos žaliosios arbatos skoniais gardinti pyragaičiai. 
Azijietiška kiaušinių sriuba 
Norintiems namuose pasigaminti Azijos skonio patiekalą, V. M. Murėnaitė siūlo porą receptų iš lapkričio mėnesį pasirodysiančios savo naujos knygos. Abu šiuos nebrangius patiekalus paruošite greičiau nei per 20 minučių. Azijietiškai sriubai su kiaušiniais reikės: 
· 500 ml mėgstamo sultinio;
· 2 kiaušinių;
· 3 gerai sunokusių pomidorų;
· 2–3 v. š. aliejaus;
· 3 skiltelių česnako;
· 2 v. š. sojų ir žuvies padažų bei ryžių acto;
· saujos svogūnų laiškų;
· druskos, pipirų (pagal skonį). 
Gaminimas. Nedideliame puode įkaitinkite aliejų ir pakepinkite susmulkintas česnako skilteles. Suberkite mažais kubeliais pjaustytus pomidorus, pagardinkite druska, pipirais ir pakepinkite dar porą minučių. Supilkite sultinį, palaukite, kol užvirs, tada suberkite pusę susmulkintų svogūnų laiškų ir maišydami, kad tolygiai pasiskirstytų, supilkite išplaktus kiaušinius. Pamažu maišydami sulaukite, kol užvirs, išjunkite ugnį, paskaninkite padažais pagal savo skonį ir patiekdami apibarstykite likusiais smulkintais svogūnų laiškais. 
Greitai paruošiami ramenai 
Tiek ramenus, tiek greitai paruošiamus makaronus labai patogu pirkti tokioje formoje, kai tereikia užpilti virinto vandens. Vis tik, jei norisi juos namuose pasigaminti patiems, V. M. Murėnaitė siūlo gardų receptą, kuriam taip pat nesugaišite nė pusvalandžio. Patiekalui reikės: 
· 200 g ramenų;
· 200 g maltos jautienos;
· 750 ml jautienos sultinio;
· 1 raudonos aitriosios paprikos;
· nedidelio gabaliuko imbiero šaknies;
· 2 skiltelių česnako;
· 2 gvazdikėlių;
· 3 v. š. aliejaus;
· 3–4 v. š. sojų padažo;
· 2 v. š. hoisin arba austrių padažo;
· žiupsnelio cinamono;
· patiekimui – kalendros, svogūnų laiškų, marinuoto arba virto kiaušinio, sezamų sėklų, aitriųjų paprikų aliejaus (pagal skonį).
Gaminimas. Puode įkaitinkite aliejų, suberkite smulkiai pjaustytus česnakus ir aitriąją papriką bei tarkuotą imbierą, sudėkite maltą jautieną. Nuolat maišydami, kepinkite, kol mėsa apskrus ir taps biri. Pagardinkite cinamonu, gvazdikėliais ir mėgstamais padažais, supilkite sultinį ir leiskite pavirti apie 2–3 minutes. Tada sudėkite ramenus ir virkite dar apie 3–4 minutes arba tiek, kiek nurodyta ant jų pakuotės. 
Patiekite, pirmiausia žnyplėmis išimdami makaronus ir sudėdami juos į lėkštes, tuomet samčiu užpilkite sultinio su mėsos gabalėliais, įdėkite porą kiaušinio gabaliukų ir ant viršaus užbarstykite žolelių, svogūnų laiškų, sėklų ar įpilkite šlakelį aliejaus. Skanaus! 

Apie lietuvišką prekybos tinklą „Maxima“ 
Lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu tinkle dirba apie 11 tūkst. darbuotojų ir veikia arti pustrečio šimto „Maximos“ parduotuvių visoje Lietuvoje, kuriose kasdien apsilanko daugiau nei 400 tūkst. klientų. 
Daugiau informacijos:
El. paštas komunikacija@maxima.lt 

